# Уведомление за стартиране на производство по издаване на заповед на министъра на земеделието, храните и горите за определяне на зона в акваторията на Черно море, в която е забранено използването на бийм трал

Съгласно разпоредбите на чл. 35, ал. 5 от Закона за рибарството и аквакултурите (ЗРА) министърът на земеделието, храните и горите, по предложение на изпълнителния директор на Изпълнителната агенция по рибарство и аквакултури (ИАРА), със заповед определя зони, в които е забранено използването на бийм трал. Въвеждането на това ограничение за риболов ще спомогне за намаляването на въздействието на рибарството върху структурата на дънните екосистеми в конкретната зона в Черно море.

Във връзка с гореизложеното и на основание чл. 66 и следващите от Административнопроцесуалния кодекс Ви уведомявам за стартирането на производство по издаване на общ административен акт (заповед) на министъра на земеделието, храните и горите за определяне на зона в акваторията на Черно море, в която е забранено използването на бийм трал.

Уведомявам Ви, че може да участвате в производството, като всички писмени предложения и възражения по проекта на административен акт следва да бъдат изпращани в едномесечен срок от датата на публикуване до Изпълнителна агенция по рибарство и аквакултури, на адрес: гр. Бургас 8000, ул. „Княз Александър Батенберг” № 1 и на следните електронни адреси: office@iara.government.bg

**РЕПУБЛИКА БЪЛГАРИЯ**

МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ

Изпълнителна агенция по рибарство и аквакултури

**ОДОБРИЛ:**

**Г-ЖА ДЕСИСЛАВА ТАНЕВА**

**МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ДО:**

**Г-ЖА ДЕСИСЛАВА ТАНЕВА**

**МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ЧРЕЗ:**

**Д-Р ЛОЗАНА ВАСИЛЕВА**

**ЗАМЕСТНИК-МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ДОКЛАД**

oт

доц. д-р Галин Николов – изпълнителен директор на Изпълнителна агенция по рибарство и аквакултури

**Относно**: Предложение за определяне на зони в акваторията на Черно море, в които е забранено използването на бийм трал.

**УВАЖАЕМА ГОСПОЖО МИНИСТЪР,**

Съгласно Директива 2008/ 56/ ЕО на Европейския парламент и на Съвета от 17 юни 2008 година за създаване на рамка за действие на Общността в областта на политиката за морска среда (Рамкова директива за морска стратегия) и Наредба за опазване на околната среда в морските води, всяка държава – членка предприема мерки за постигане и поддържане на добро състояние на околната среда в морските води най-късно до 2020 г.

Според разпоредбите на Рамковата директива за морска стратегия добро състояние на околната среда в морските води означава, че биологичното разнообразие се поддържа, популациите на всички риби и ракообразни, които са обект на промишлен риболов, са в безопасни биологични граници, целостта на морската повърхност е на такова равнище, че е гарантирано запазването на структурата и функциите на екосистемите, и по-специално бентични екосистеми не са засегнати по неблагоприятен начин.

В чл. 35, ал. 5 от Закона за рибарството и аквакултурите (ЗРА) е предвидена възможност министърът на земеделието, храните и горите по предложение на изпълнителния директор на ИАРА със заповед да определя зони, в които е забранено използването на бийм трал.

В тази връзка е поискано становище от научни институти в страната (Институт по рибни ресурси към Селскостопанската академия (изх. №174/15.05.2017 г. и Рег. № 20-35/13.02.2020 г. в министерство на земеделието, храните и горите), Институт по океанология към Българска академия на науките (изх. №174/HO0101/15.05.2017 г. и изх. № 72/НО0101/13.02.2020 г.) за предложение на зони, в които риболовът с бийм трал да бъде забранен. В постъпилите отговори са посочени конкретни участъци от акваторията на Черно море, както и защитени зони по Закона за биологичното разнообразие и защитени територии по Закона за защитените територии. Въз основа на научните становища е подготвен проект на заповед за определяне на зони, в които риболовът с бийм трал да бъде забранен.

**УВАЖАЕМА ГОСПОЖО МИНИСТЪР,**

С оглед на гореизложеното моля за Вашето съдействие за стартиране на производство по чл. 66 от Административнопроцесуалния кодекс за издаване на общ административен акт – заповед, за определяне на зони в акваторията на Черно море, в които е забранено използването на бийм трал. В тази връзка бих желал да представя на Вашето внимание за одобряване доклад, относно проекта на Заповед. Проекта следва да бъде публикуван на електронната страница на Министерство на земеделието, храните и горите и ИАРА за осигуряване на възможност на заинтересованите страни да се запознаят с проекта и да участват в производството по издаване на акта.

**Приложения:** Съгласно текста.

**С УВАЖЕНИЕ,**

**ДОЦ. Д-Р ГАЛИН НИКОЛОВ**

**ИЗПЪЛНИТЕЛЕН ДИРЕКТОР**

** ПРОЕКТ**

РЕПУБЛИКА БЪЛГАРИЯ

Министър на земеделието, храните и горите

**З А П О В Е Д**

№…………………

София ……….2020 г.

На основание чл. 25, ал. 4 от Закона за администрацията, чл. 35, ал. 5 от Закона за рибарството и аквакултурите и във връзка с одобрен от министъра на земеделието, храните и горите доклад № ………………………….. на изпълнителния директор на Изпълнителна агенция по рибарство и аквакултури

**Н А Р Е Ж Д А М**

1. Забранявам използването на бийм трал във вътрешните морски води и териториално море на Република България в акваторията на Черно море в зона „Бяла – Обзор” със следните координати в равнинна координатна система WGS-84 UTM 35N:

|  |  |
| --- | --- |
| **Е** | **N** |
| 27.9100 | 42.8900 |
| 28.0574 | 42.8900 |
| 28.0214 | 42.8100 |
| 27.9019 | 42.8100 |

1. Забраната по т. I се прилага за срок от две години от датата на издаването на настоящата заповед.
2. Настоящата заповед не изменя и/или допълва въведени забрани за използване на бийм трал в морските акватории на защитени зони по Закона за биологичното разнообразие и защитени територии по Закона за защитените територии.
3. В случаите на констатирано нарушение по т. III информацията се изпраща на компетентните органи.

Заповедта подлежи на обжалване по реда на Административнопроцесуалния кодекс.

Контрол по изпълнението на заповедта възлагам на изпълнителния директор на Изпълнителна агенция по рибарство и аквакултури.

Настоящата заповед да се сведе до знанието на заинтересованите лица за сведение и изпълнение.

**МИНИСТЪР:**

 **ДЕСИСЛАВА ТАНЕВА**